Diari Oficial de la Generalitat Valenciana


Sumari del DOGV 9132, del 21-07-2021 (2021/7761)

ORDRE 1/2021, de 13 de juliol, de la Conselleria de Sanitat Universal i Salut Pública, d'aprovació de la relació de circulars, instruccions i resolucions d'ordenació de la gestió administrativa, relatives a l'actuació de la conselleria amb competències en matèria de sanitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9132

Data del DOGV
:   21-07-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/7761


Data del document
:   13-07-2021

Organisme emissor
:   Conselleria de Sanitat Universal i Salut Pública

Tipus de document
:   Ordre

Descriptors 

:   * Conselleria de Sanitat Universal i Salut Pública
    * legislació
    * política sanitària

ORDRE 1/2021, de 13 de juliol, de la Conselleria de Sanitat Universal i Salut Pública, d'aprovació de la relació de circulars, instruccions i resolucions d'ordenació de la gestió administrativa, relatives a l'actuació de la conselleria amb competències en matèria de sanitat. [2021/7761]  
El Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19, estableix en la seua disposició addicional segona, punts 1 i 2, sobre «Racionalització de disposicions relatives a l'ordenació de l'activitat administrativa»:  
«1. En el termini de dos mesos des de l'entrada en vigor d'aquest decret llei, cada departament del Consell aprovarà, mitjançant ordre del seu titular que es publicarà en el Diari Oficial de la Generalitat Valenciana, i no tindrà la condició de disposició reglamentària, una relació completa de totes les circulars, instruccions, resolucions o qualssevol altres disposicions que hagen sigut dictades per algun dels òrgans del seu departament, siga quina en siga la forma i denominació i hagen sigut o no objecte de publicació, amb rang inferior al d'ordre de Conselleria i que tinguen per objecte ordenar la gestió administrativa en relació als requisits, procediments, terminis, informes, tràmits o qualsevol altre aspecte de l'actuació de l'Administració en les matèries de la seua competència.  
Totes les disposicions del rang i característiques assenyalades que no s'incloguen en aquesta relació, quedaran automàticament sense efecte una vegada transcorregut l'esmentat termini de dos mesos».  
2. En el termini d'un mes des de la publicació de l'ordre prevista en l'apartat anterior, cada departament formarà un catàleg amb les disposicions incloses en ella, agrupades per matèries, que s'aprovarà mitjançant resolució de la sotssecretaria. El catàleg contindrà el text vigent íntegre de cada disposició, així com l'autoritat de la qual prové i la data en què es va dictar i, si fa el cas, la de les modificacions posteriors.  
  
Aquest catàleg es publicarà per a general coneixement en la pàgina web de cada departament i en el portal de la transparència de la Generalitat. La inclusió de les disposicions en el mateix no afectarà la capacitat de cada òrgan per a modificar, derogar deixar sense efecte o substituir les que siguen de la seua competència».  
D'altra banda, l'article 6 de la Llei 40/2015, d'1 d'octubre, de règim jurídic del sector públic, assenyala que els òrgans administratius podran dirigir les activitats dels seus òrgans jeràrquicament dependents mitjançant instruccions i ordres de servei. Havent-se de publicar en el butlletí oficial corresponent de conformitat amb el que es preveu en la Llei 19/2013, de 9 de desembre, de transparència, accés a la informació pública i bon govern, i en la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
  
Per tot això, d'acord amb les competències atribuïdes en l'article 4 del Decret 185/2020, de 16 de novembre, del Consell, d'aprovació del Reglament orgànic i funcional de la Conselleria de Sanitat Universal i Salut Pública:  
  
  
ORDENE  
  
Primer. Aprovació  
S'aprova, a través de la present ordre, la relació de circulars, instruccions i resolucions d'ordenació de la gestió administrativa, dictades pels òrgans superiors i directius de la Conselleria amb competències en matèria de sanitat, que s'insereix com a annex I.  
  
Segon. Publicació  
En aplicació del que s'estableix en la disposició addicional segona del Decret llei 6/2021, d'1 d'abril, del Consell, la present ordre serà publicada en el Diari Oficial de la Generalitat Valenciana.  
  
Tercer. Eficàcia  
La present ordre adquirirà eficàcia l'endemà de la publicació en el Diari Oficial de la Generalitat Valenciana.  
  
València, 13 de juliol de 2021  
  
La consellera de Sanitat Universal i Salut Pública  
ANA BARCELÓ CHICO